下獄有作
作者：陳長官
朝代：唐

paragraphs: 按則增科不自由，未曾舉筆淚先流。
高田沙瘦常憂旱，沿海塗鹹少有秋。
要使繭絲殫地力，願將骨肉伴枷頭。
一時種了黃連種，萬代令人苦不休。
（《古今圖書集成·食貨典》一五三《賦役部》）（〖1〗《十國春秋》卷八五：「陳長官，事武肅王爲寧海縣令。
會王命增州縣賦稅，長官上書極諫，王大怒，逮之獄。
長官以死爭之，得免。
寧海故稱劇縣，租稅視諸邑爲獨輕者，皆其力也，至今猶廟祀焉。
」與其詩相合。
原收「無世次」卷，今移入本卷。
）。